Hideki Yukawa

**Hideki Jukava** (japanski: 湯川 秀樹; Tokijo, 23. siječnja 1907. - Kjoto, 8. rujna 1981.), japanski teorijski fizičar i nobelovac (1949.), prvi Japanac odlikovan Nobelovom nagradom.

## Biografija

Jukava je rođen 23. siječnja 1907. u Tokiju, ali je djetinjstvo proveo u Kjotu. Godine 1929., nakon što je diplomirao na Carskom sveučilištu u Kjotu, ostao je na fakultetu kao predavač u periodu od četiri godine. Velik interes pokazao je za teorijsku fiziku, posebice za teoriju elementarne čestice. Godine 1932., oženio se Sumi (スミ), s kojom je imao dvojicu sinova, Harumija i Takaakija. Sljedeće godine, s 26 godina, postaje asistent na Sveučilištu u Osaki.

Godine 1935., Jukava je izdao svoj rad o mezonima, u kojem je objasnio interakciju između protona i neutrona i uvelike utjecao na daljnja istraživanja na polju čestične fizike. Godine 1940. postao je profesor na Sveučilištu u Kjotu. Iste godine odlikovan je Carskom nagradom Japanske akademije, a 1943. godine, japanska vlada uručila mu je Odlikovanje za kulturni doprinos. Godine 1949. postaje profesor na Columbiji, a iste godine, nakon što su Cecil Frank Powell, Giuseppe Occhialini i César Lattes otkrili pion, kog je Jukava predvidio još 1947. godine, uručena mu je i Nobelova nagrada za fiziku. Jukava je, tako, postao prvi Japanac koji je dobio Nobelovu nagradu. Jukava je radio i na teoriji K-uhvata, prema kojoj jezgra apsorbira elektron niske energetske vrijednosti, koju je već ranije predvidio Gian-Carlo Wick.

Godine 1953., Jukava je postao prvi predsjednik Instituta za teorijsku fiziku koji je nazvan "Hideki Jukava" u njegovu čast. Sveučilište u Parizu mu je, *[[honoris causa]]*, dodijelilo počasni doktorat, a bio je i počasni član nekolicine svjetskih institucija, među kojima je i Kraljevsko društvo.

Bio je i urednik časopisa *[[Progress of Theoretical Physics]]*, a izdao je i dvije knjige - *Uvod u kvantnu mehaniku* (1946.) i *Uvod u teoriju elementarnih čestica* (1948.).

Godine 1955., Jukava se pridružio brojnim svjetskim intelektualcima u potpisivanju Russell–Einsteinovog manifesta, kojim se tražilo nuklearno razoružanje.

Jukava se 1970. godine umirovio, stekavši zvanje *professor emeritus* na Sveučilištu u Kjotu. Zbog uznapredovale slabosti organizma, posljednje je godine proveo u kolicima. Umro je 8. rujna 1981. godine u svom domu u Kjotu, od posljedica upale pluća i zastoja srca, u dobi od 74 godine. Pokopan je na groblju Higashiyama-ku u Kjotu.

Solo violinistica Diana Jukava (ダイアナ湯川) je u rodu s Hidekijem Jukavom.

## Nagrade i odlikovanja

* Carska nagrada (1940)
* Akademska nagrada (1941)
* Red kulture (1943)
* Nobelova nagrada za fiziku (1949)
* Strani član Kraljevske akademije u Londonu (1963) [10]
* Lomonosovljeva medalja (1964)
* Red Savezne Republike Njemačke (1967)
* Medalja Papinske akademije znanosti (1967)
* Velika povelja Reda izlazećeg sunca (1977)

## Bibliografija
* *Profili japanske znanosti i znanstvenika, 1970* / Kontrolni urednik: Hideki Jukava (1970)
* *Kreativnost i intuicija: Fizičar govori o Istoku i Zapadu* / Hideki Jukava ; na engleski preveo John Bester (1973)
* *Znanstveni radovi* (1979)
* *Tabibito = Putnik* / Hideki Jukava ; na engleski preveli L. Brown i R. Yoshida (1982)

## Povezano
* Jukavin potencijal
* Jukavina interakcija
* *[[Progress of Theoretical Physics]]*

## Reference

## Vanjske veze

* Hideki Yukawa - Nobel Biography
* About Hideki Yukawa
* 
* his prediction of the existence of mesons on the basis of theoretical work on nuclear forces.